Vyf nou vas vir Kaapstad-polisieman se moordAo Dion Juan Gaston Dumas (57), gestasioneer by Malmesbury-polisiestasie Altesaam vyf mense, ŉ minderjarige seun, twee vroue en twee mans, gaan verhoor word in verband met die moord op ao. Dion Dumas (57), van die Malmesbury-polisiestasie, wat op Oukersdag vir die laaste keer lewend gesien is. Maroela Media het vroeër berig Dumas is Saterdagmiddag weg om ŉ geskenk by sy ma se dokter af te laai. Volgens die dokter is hy omstreeks 16:00 daar weg. Dumas is egter nie daarna weer gesien nie en hy is as vermis aangemeld. Sy liggaam is Dinsdag in ŉ verlate gebou gevind. Hy is aan onnatuurlike oorsake dood. Die polisie het Dinsdag ook Dumas se motor, ŉ wit BMW 318, teruggevind. Die verdagte wat die motor bestuur het, is in hegtenis geneem, wat tot die inhegtenisneming van die ander verdagtes gelei het. Kapt. FC van Wyk, provinsiale polisiewoordvoerder, het aan Maroela Media gesê altesaam drie mense, twee vroue, onderskeidelike 29 en 31 oud en ŉ 31-jarige man, is Dinsdag in hegtenis geneem. “Die kantoor kan bevestig nóg twee verdagtes, ŉ 24-jarige man en ŉ 14-jarige seun, is Woensdag in hegtenis geneem.” Die verdagtes het almal reeds Donderdag in die Atlantis-landdroshof verskyn op aanklag van moord. Die saak is agter geslote deure aangehoor, aangesien een van die beskuldigdes minderjarig is. Die saak is tot volgende week uitgestel, wanneer hulle na verwagting sal aansoek doen om borgtog. Hulle bly in aanhouding.